SPVI มั่นใจผลงานไตรมาส 4 แจ่ม อานิสงส์สินค้า “Apple” หนุนรายได้ทั้งปีทะลุ 3.6 พันล.
SPVI มั่นใจผลงานไตรมาส 4 แจ่ม อานิสงส์สินค้า “Apple” หนุนรายได้ทั้งปีทะลุ 3.6 พันล.
20 พ.ย. 2563

นายไตรสรณ์ วรญาณโกศล กรรมการผู้จัดการ บริษัท เอส พี วี ไอ จำกัด (มหาชน) หรือ SPVI เปิดเผยว่า ทิศทางผลประกอบการในช่วงไตรมาส 4/63 จะดีกว่าช่วงไตรมาส 3/63 โดยได้รับปัจจัยหนุนจากการเริ่มจำหน่าย iPhone 12 ในประเทศไทยที่ได้เริ่มเปิดให้จองแล้ว และได้รับการตอบรับที่ดีมาก ในขณะที่ช่วงต้นไตรมาสได้มีการเริ่มเปิดจำหน่าย iPad Gen8 ตั้งแต่วันที่ 3 ต.ค.ที่ผ่านมา ก็ได้รับการตอบรับที่ดีมาก
พร้อมกันนี้ บริษัทยังเตรียมเข้าร่วมงานแสดงสินค้าที่งาน Commart ระหว่างวันที่ 26-29 พ.ย.ซึ่งเชื่อว่าจะช่วยหนุนให้ผลประกอบการในไตรมาส 4/63 เติบโตได้อย่างดี
“ทิศทางผลประกอบการในช่วงไตรมาส 4/63 จะได้รับแรงหนุนจากการเริ่มจำหน่าย iPhone 12 ที่ได้รับการตอบรับที่ดีจากลูกค้า และยังได้เข้าร่วมงานแสดงสินค้าที่จะเข้ามาช่วยหนุนยอดขายอีกด้วย” นายไตรสรณ์ กล่าว
ขณะที่ภาพรวมรายได้ปีนี้คาดว่าคงทำได้เพียงใกล้เคียงกับปี 62 ที่ราว 3,600 ล้านบาท โดยได้รับผลกระทบจากการแพร่ระบาดของเชื้อไวรัสโควิด-19 ทำให้ต้องมีการปิดสาขาของบริษัทไปในระยะเวลาหนึ่ง ในขณะเดียวกันการจำหน่าย iPhone 12 มีความล่าช้ากว่าในทุกๆ ปีไปราว 40 วัน ทำให้ยอดขายเข้ามาในปีนี้ไม่มากเท่ากับช่วงเปิดตัว iPhone 11
สำแผนการขยายสาขาของบริษัทช่วงที่เหลือของปีนี้คาดว่าจะเปิดได้ 2 สาขาได้แก่ Telewiz Lotus ชลบุรี และ A-Store มหาวิทยาลัยศาลายา ช่วง ธ.ค.นี้จะทำให้สาขาของ SPVI ปีนี้เพิ่มเป็น 58 สาขา ส่วนแผนการเปิดสาขาในปี 64 อยู่ระหว่างการประเมินสถานการณ์ และงบการลงทุน